Det Økonomiske og Sociale Udvalgs udtalelse om »Kommissionens forslag til Europa-Parlamentets og Rådets beslutning om ændring af Rådets direktiv 70/221/EØF om indbyrdes tilnærmelse af medlemsstaternes lovgivning vedrørende beholdere for flydende brændstof og afskærmning bagtil mod underkøring på motordrevne køretøjer og påhængskøretøjer dertil« (98/C 407/11)

Rådet for Den Europæiske Union besluttede den 15. maj 1998 under henvisning til EF-traktatens artikel 100 A at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Industri, Handel, Håndværk og Tjenesteydelser, som udpegede Edoardo Bagliano til ordfører. Sektionen vedtog sin udtalelse den 8. juli 1998.

Det Økonomiske og Sociale Udvalg vedtog på sin 357. plenarforsamling af 9. og 10. september 1998, mødet den 9. september 1998, følgende udtalelse med 112 stemmer for og 2 stemmer imod.

1. Indledning

1.1. Rådets direktiv 70/221/EØF af 20. marts 1970 (), senest ændret ved Kommissionens direktiv 97/19/EF af 18. april 1997 (), omhandler beholdere til flydende brændstof, undtagen beholdere til flydende gas, som anvendes til fremdrift af motorkøretøjer.

Direktivet indeholder også bestemmelser om »afskærmning bagtil«, som primært anvendes i forbindelse med erhvervskøretøjer for at begrænse skaderne i tilfælde af, at et erhvervskøretøj påkøres bagfra af et andet køretøj.

1.2. For brændstofbeholdernes vedkommende vedrører de tekniske krav i ovennævnte direktiv især:

i) beholderens tæthed;

ii) beholderens korrosionsbestandighed;

iii) beskyttelse af beholderen i tilfælde af kollision eller væltning.

1.3. Disse krav blev fastlagt generelt i det oprindelige direktiv 70/221/EØF uden præcise bestemmelser om, hvilke prøvningsmetoder der skulle anvendes for at sikre, at brændstofbeholderne opfyldte kravene. Derfor udarbejdede de tekniske tjenester i de daværende medlemsstater »fortolkninger« til direktivet for at sikre en ensartet anvendelse i de forskellige administrative tjenester, der er involveret i typegodkendelsesproceduren. Disse »fortolkninger« anvendes imidlertid stadig i mangel af en ændring til direktiv 70/221/EØF, som indarbejder fortolkningerne. De successive ændringer, der er foretaget, herunder den seneste (direktiv 97/19/EF), omfatter faktisk kun ændringer af administrativ karakter eller vedrører udelukkende afskærmningen bagtil mod underkøring.

1.4. Det foreliggende forslag til ændring af direktiv 70/221/EØF sigter mod at afhjælpe uklarhederne omkring prøvningsmetoderne. Det fastlægger endvidere specifikke krav til prøvning af brændstofbeholdere af plast, ligesom der skabes en juridisk ramme, der gør det muligt for Kommissionen at udvikle tekniske forskrifter for beholdere til luftformige brændstoffer til fremdrift af motorkøretøjer.

2. Resumé af Kommissionens forslag

2.1. Kommissionen foreslår, at anvendelsesområdet for direktiv 70/221/EØF ændres, så det også omfatter beholdere til luftformige brændstoffer.

2.2. De tekniske forskrifter vedrører kun beholdere til flydende brændstof og er baseret på de tekniske krav i regulativ nr. 34 (), der er vedtaget af FN's økonomiske kommission for Europa () i Genève. Dette regulativ omfatter ikke alene de »fortolkninger«, der er omtalt i punkt 1.3 og fastlagt af medlemsstaterne med henblik på gennemførelsen af direktiv 70/221/EØF, men også specifikke forskrifter for brændstofbeholdere af plast.

2.3. De krævede prøvningsprocedurer omfatter en hydraulisk prøve, en vendeprøve, prøvning af slagstyrken og af den mekaniske styrke samt, for plastbeholderes vedkommende, en permeabilitetsprøve samt prøvning af brandbestandigheden og bestandigheden over for høje temperaturer.

2.4. Kommissionen foreslår, at de nye bestemmelser anvendes:

- fra 1. oktober 1999 for alle nye køretøjstyper;

- fra 1. oktober 2000 for alle fabriksnye køretøjer.

3. Bemærkninger og konklusioner

3.1. ØSU mener, at de foreslåede ændringer er nødvendige og tiltrængte, idet de skaber klarhed om spørgsmål (prøvningsmetoder og -procedurer), som ikke er præciseret i tilstrækkeligt omfang i det gældende direktiv, og som de tekniske tjenester har måttet løse på pragmatisk vis.

3.2. I nogen tid har automobilindustrien i øvrigt anvendt brændstofbeholdere, der er fremstillet af plastmateriale, især til personbiler, fordi plastbeholdere fremviser en række fordele som korrosionsbestandighed, mulighed for tilpasning til den disponible plads, større slagstyrke og lavere vægt. Det er derfor presserende nødvendigt at fastlægge specifikke forskrifter for sådanne brændstofbeholdere for at sikre, at de opfylder strenge sikkerhedskrav.

3.3. ØSU mener endvidere, at de foreslåede prøvninger af den mekaniske styrke og slagstyrken, som foretages på brændstofbeholdere, der ikke er påmonteret et køretøj, kun kan være et supplement til prøvninger, der simulerer køretøjets reaktioner i ulykkestilfælde. I den forbindelse glæder det ØSU, at der i direktiverne om frontal kollision [96/79/EF ()] og om sidepåkørsel [96/27/EF ()] bl.a. stilles krav om prøvning af et eventuelt brændstofudslip som følge af køretøjets deformation.

3.4. I det foreslåede direktiv foreskrives en prøve, hvor brændstofbeholderen vendes helt om med henblik på at afprøve tætheden. Det foreskrives, at udsivningen af brændstof under denne prøve højst må være på op til 30 gram pr. minut. Hvad angår denne tærskel, har ØSU noteret sig Kommissionens klare redegørelse for de tekniske forhold, der ligger til grund for, at brændstofbeholderen ikke kan forblive fuldstændig tæt, når den vendes helt om (udsivning gennem de anordninger, der udligner overtryk). Man skal i den forbindelse holde sig for øje, at den udsivningsmængde, der maksimalt kan accepteres, er identisk med den mængde, der er fastsat i direktiverne om frontal kollission og sidepåkørsel.

3.5. ØSU gør Kommissionen opmærksom på, at det er nødvendigt at kontrollere holdbarheden af de beholdere, der er i brug, især efter ulykker, og opfordrer Kommissionen til at overveje, om det ville være hensigtsmæssigt at udforme regler herom.

3.6. ØSU henstiller, at Kommissionen udarbejder forskrifter for beholdere til luftformige brændstoffer (LPG-flaskegas- og/eller CNG-komprimeret naturgas) med henblik på at opfylde forpligtelsen i betragtning nr. 3. ØSU erkender i den forbindelse, at udvidelsen af anvendelsesområdet (se punkt 2.1) skaber det nødvendige retsgrundlag for, at man ved hjælp af forenklede procedurer senere kan inkorporere resultaterne af det arbejde med sikkerhedskrav til beholdere for luftformige brændstoffer, der udføres i FN's økonomiske Kommission for Europa i Genève.

3.7. Det undrer ØSU, at det i den analyse af konsekvenserne for konkurrenceevnen og beskæftigelsen, der ledsager direktivforslaget, hævdes, at arbejdsmarkedets parter ikke er blevet hørt. Dette er ikke korrekt, eftersom repræsentanter for forskellige sammenslutninger og brancher har deltaget i arbejdet. ØSU opfordrer Kommissionen til at være mere omhyggelig med udfyldelsen af dette analyseskema, der er et vigtigt vidnesbyrd om EU-lovgivningsprocessens gennemsigtighed og demokratiske tilsnit.

Bruxelles, den 9. september 1998.

Tom JENKINS

Formand for Det Økonomiske og Sociale Udvalg

() EFT L 76 af 6.4.1970.

() EFT L 125 af 16.5.1997.

() »Uniform provisions concerning the approval of vehicles with regard to the prevention of fire risks«.

() ECE-UN - FN's økonomiske kommission for Europa (sæde i Genève). I dette regi blev der den 30. marts 1958 indgået en aftale om: udviklingen af fælles standarder for motorkøretøjer; gensidig anerkendelse af typegodkendelser, der gives på grundlag af disse standarder. Efterhånden har næsten alle europæiske lande og for nylig også EU undertegnet denne aftale.

Arbejdet inden for de forskellige områder - køretøjers »sikkerhed« og »miljøvirkninger« - er overladt til arbejdsgruppen (WP)29, der i tidens løb har udstedt 103 regulativer, som ét for ét er blevet ratificeret af de lande, der har undertegnet aftalen fra 1958. Et af disse regulativer er regulativ R-34 om brændstofbeholdere, jf. fodnote 3.

() EFT L 18 af 21.1.1997.

() EFT L 169 af 8.7.1996.